RSP พุ่งแรงกว่า 11% โบรกฯเชียร์”ซื้อ” ชูเป้า 6.30บ. ชี้ขยายสาขาต่อเนื่อง หนุนธุรกิจเติบโต
RSP พุ่งแรงกว่า 11% โบรกฯเชียร์"ซื้อ" ชูเป้า 6.30บ. ชี้ขยายสาขาต่อเนื่อง หนุนธุรกิจเติบโต โดย ณ เวลา 15.05 น. ราคาอยู่ที่ 4.52 บาท บวก 0.46 บาท หรือ 11.33% สูงสุดที่ 4.68 บาท ต่ำสุดที่ 4.04 บาท ด้วยมูลค่าซื้อขาย 31.68 ล้านบาท
20 ส.ค. 2561

ผู้สื่อข่าวรายงานว่า ราคาหุ้น บริษัท ริช สปอร์ต จำกัด (มหาชน) หรือ RSP ล่าสุด ณ เวลา 15.05 น. อยู่ที่ 4.52 บาท บวก 0.46 บาท หรือ 11.33% สูงสุดที่ 4.68 บาท ต่ำสุดที่ 4.04 บาท ด้วยมูลค่าซื้อขาย 31.68 ล้านบาท

ด้าน บล.เออีซี ระบุในบทวิเคราะห์ (14 ส.ค.) แนะนำ “ซื้อ” ราคาเป้าหมาย 6.30 บาท/หุ้น แม้ช่วงไตรมาส 2/61 RSP จะมีรายได้จากการขายโต 2.0% จากปีก่อน สู่ระดับ 252 ล้านบาท หลังมีรายได้จาก Mono Brand และ Shop in Shop เข้ามาจากพื้นที่เขตกทม. บวกกับมีรายได้อื่นๆ โต 208% จากปีก่อน หลังมีดอกเบี้ยรับจากสถาบันการเงินและกำไรจากการนำเงินระดมทุน IPO ราว 1.1 พันล้านบาทไปลงทุนในเงินฝากประจำ 6 เดือนและตั๋วแลกเงิน แต่ปัจจัยหนุนดังกล่าวถูกกลบด้วยปัจจัยกดดันจากอัตรากำไรขั้นต้นลดเหลือ 48.0% จาก 51.9% ในช่วงไตรมาส 2/60 หลังมีต้นทุนเพิ่มขึ้นจากการนำเข้าสินค้าจาก Converse
โดยตรงตั้งแต่ช่วงไตรมาส 3/60 และ SG&amp;A/Sales เพิ่มเป็น 36.9% จาก 31.9% ในช่วงไตรมาส 2/60 หลังมีค่าใช้จ่ายทางการตลาดของทั้ง Converse และ PONY เพิ่มขึ้น บวกกับมีผลประหยัดต่อขนาดลดลง จึงกดดันให้ช่วงไตรมาส 2/61 RSP มีกำไรสุทธิ 27 ล้านบาท หดตัว 66.6% จากปีก่อน และมีอัตรากำไรสุทธิลดเหลือ 10.6% จาก 17.0% ในช่วงไตรมาส 2/60
ขณะที่ กำไรสุทธิช่วงครึ่งปีแรก 2561 คิดเป็น 31.6% ของประมาณการทั้งปี ซึ่งต่ำเกินไป หลังได้รับผลกระทบจากการชะลอตัวลงของรายได้ และต้นทุนการผลิตที่เพิ่มขึ้นในช่วไตรมาส 2/61 เพื่อยึดหลักอนุรักษ์นิยม เราจึงขอปรับลดประมาณการกำไรตั้งแต่ปี 2561 ลงเฉลี่ยปีละ 27.1% โดยแม้ภายใต้ประมาณการใหม่ คาดปี 2561 PONY จะมีกำไรสุทธิ 210 ล้านบาท หดตัว 7.3% จากปีก่อน โดยมีแรงกดดันจากรายได้จากการขายของทั้ง Converse และ PONY คาดชะลอตัว 2.1% จากปีก่อน สู่ระดับ 1,150 ล้านบาท โดยแม้จะมีแผนเพิ่มร้านค้าปลีกและเคาน์เตอร์อีก 21 ร้าน สู่ระดับ 220 ร้าน จากสิ้นปีก่อนที่มี 199 ร้าน แต่คาดยอดขายในต่างจังหวัดชะลอตัวลงเช่นเดียวกับช่วงไตรมาส 2/61
พร้อมทั้ง อัตรากำไรขั้นต้นคาดลดเหลือ 51.0% จาก 52.1% ในปี 2560 หลังคาดได้รับผลกระทบจากต้นทุนเพิ่มขึ้นจากการนำเข้า Converse โดยตรง  และ SG&amp;A/Sales คาดเพิ่มเป็น 30.5% จาก 29.7% ในปี 2560 หลังคาดมีค่าใช้จ่ายพนักงานเพิ่มขึ้นตามจำนวนสาขา แต่อย่างไรก็ดี ปี 2562 คาดกำไรจะฟื้นตัวที่ระดับ 239 ล้านบาท โต 13.9% จากปีก่อน ด้วยแรงหนุนจากทั้งยอดขายและมาร์จิ้นที่คาดฟื้นตัวดีขึ้น
อย่างไรก็ตาม แม้คาดกำไรในปีนี้จะหดตัว จากทั้งสัญญาณของรายได้และมาร์จิ้นที่คาดชะลอตัว แต่อย่างไรก็ดีมองว่า RSP ยังมีขยายสาขาอย่างต่อเนื่อง บวกกับมีแผนเพิ่มตราสินค้าใหม่เข้ามาขายในทุก 1-2 ปี ซึ่งปัจจุบันอยู่ระหว่างการเจรจา คาดหนุนให้บริษัทสามารถเติบโตทั้งในแบบ Inorganic และ Organic อีกทั้งราคาหุ้นปัจจุบันได้ปรับตัวลงมาราว 44% จากจุดสูงสุดในปีนี้จนมี Upside 31.3% จากมูลค่าพื้นฐานใหม่ปี 2561 ที่ 6.30 บาท (วิธี PER 23.2x เดิม) และมีเงินปันผลจ่ายจากกำไรช่วงครึ่งปีแรก 2561 หุ้นละ 0.10 บาท (XD 23 ส.ค.) คิดเป็น Div Yield 2.1% จึงคงแนะนำ “ซื้อ” 